পরকীয়া আর অপরাধ নয়। সুপ্রিম কোর্টের এই রায়ের জেরে যে কেউ আত্মঘাতী হতে পারেন, তা হয়তো কল্পনা করাও কঠিন। বাস্তবে অবশ্য ঠিক তাই ঘটল তামিলনাড়ুতে। 
একটি সর্বভারতীয় ইংরেজি দৈনিকের খবর অনুযায়ী, শনিবার রাতে চেন্নাইয়ের এমজিআর নগরে এক মহিলার আত্মহত্যার ঘটনার তদন্তে নেমে এমনই তথ্য পেয়েছে পুলিশ। 

এই বিষয়ে অন্যান্য খবর

পরকীয়া আর অপরাধ নয়, ঐতিহাসিক রায় সুপ্রিম কোর্টের


জানা গিয়েছে, পুষ্পলতা নামে ওই মহিলার স্বামী জন পাল অন্য এক মহিলার সঙ্গে সম্পর্কে জড়িয়ে পড়েন। স্বভাবতই এতে আপত্তি জানান পুষ্পলতা। শনিবার রাতেও এই নিয়ে দু’জনের বচসা হয়। তখনই জন তাঁর স্ত্রীকে স্পষ্ট বলেন, পরকীয়া নিয়ে সুপ্রিম কোর্টের রায়ের পরে তাঁকে আর অন্য মহিলার সঙ্গে সম্পর্কে জড়ানো থেকে আটকাতে পারবেন না তাঁর স্ত্রী। স্বামীর কাছে এই কথা শোনার কিছুক্ষণের মধ্যেই বাড়িতে গলায় দড়ি দিয়ে আত্মঘাতী হন পুষ্পলতা। পেশায় নিরাপত্তারক্ষী ওই যুবক নিজেই একথা পুলিশকে জানিয়েছে।
তদন্তে পুলিশ জানতে পেরেছে, দু’বছর আগে পুষ্পলতার সঙ্গে বিয়ে হয় জনের। যদিও দু’জনের পরিবারেই এই বিয়ে নিয়ে প্রবল আপত্তি ছিল। বিয়ের কিছুদিন পরই যক্ষ্মায় আক্রান্ত হন পুষ্পলতা। তখন থেকেই তাঁর সঙ্গে দূরত্ব তৈরি করেন জন। সুস্থ হওয়ার পরে পুষ্পলতা জানতে পারেন, অন্য এক মহিলার সঙ্গে সম্পর্কে জড়িয়ে পড়েছেন জন। এমনকী সংসার চালানোর জন্য পুষ্পলতাকে টাকা দেওয়াও বন্ধ করে দেন তিনি। এই নিয়ে অশান্তি চলছিলই। শনিবার রাতে বাড়িতেই গলায় দড়ি দেন পুষ্পলতা। এক আত্মীয় তাঁর ঝুলন্ত দেহ দেখে পুলিশে খবর দেন।